Weer speel nie saam op kiesdagFoto ter illustrasie. (Foto: Johannes Plenio/Unsplash) Sommige kiesers sal Maandag sweet wanneer hulle in die ry val om hul kruisies in die munisipale verkiesing te trek, terwyl ander liefs met sambrele moet gaan stem. Volgens die Suid-Afrikaanse Weerdiens (SAWD) kan kiesers in die sentrale en noordelike dele van die land op plekke uiters warm en sonnige weer verwag, met die kwik wat in sommige gevalle tot 35 °C sal styg. Diegene langs die kus moet hulle egter vir ŉ nat en koue verkiesingsdag staal, wanneer ŉ kouefront oor die westelike dele van die land beweeg. Jacqueline Modika, weervoorspeller verbonde aan die SAWD, sê Gauteng, Mpumalanga, Limpopo, KwaZulu-Natal, Noordwes en die Vrystaat kan meestal warmer toestande verwag. Kiesers in Pretoria sal na verwagting ŉ minimum van 14 °C in die stad beleef met ŉ maksimum van 32 °C, terwyl Johannesburg ietwat koeler sal wees met ŉ minimum van 11 °C en ŉ maksimum van 28 °C. Mbombela (Nelspruit) kan ŉ koel 16 °C verwag wat tot 33 °C kan styg. Polokwane sal Maandag soortgelyke weerstoestande ervaar met ŉ minimum van 15 °C en ŉ maksimum van 31 °C. Durban sal sonnig wees met ŉ minimum temperatuur van 19 °C en ŉ maksimum van 26 °C. Diegene wat gaan tou staan by die stembusse in Potchefstroom kan ŉ minimum temperatuur van 15 °C verwag, wat later tot ŉ maksimum van 35 °C kan styg, terwyl Bloemfontein ook temperature van tussen 10 °C en 32 °C kan bereik. Die Noord- en Wes-Kaap sal Maandag na verwagting bewolk, koel en winderig wees, met reënbuie al langs die kus. Die Oos-Kaap sal gedeeltelik bewolk en warm wees, maar later die dag koel en winderig wees, wanneer reënbuie oor die suidkus beweeg. Upington kan ŉ minimum temperatuur van 14 °C verwag en ŉ maksimum van 25 °C, terwyl Kaapstad koud en nat sal wees met ŉ 30%‑kans vir reën en temperature van 13 °C en 18 °C. Gqeberha (Port Elizabeth), wat ook ŉ 30%‑kans vir reën het, kan ŉ minimum van 14 °C en ŉ maksimum van 21 °C verwag. “Die weerdiens sal die publiek deurlopend op hoogte hou oor die veranderende weerstoestande op kiesdag,” sê Modika.